REGOLAMENT TAL-KUNSILL (KE) Nru 729/2007
tal-25 ta’ Ġunju 2007
li jemenda r-Regolament tal-Kunsill (KE) Nru 1255/96 tas-27 ta’ Ġunju 1996 li jissospendi b’mod temporanju d-dazji awtonomi tat-Tariffi Doganali Komuni fuq ċerti prodotti industrijali, agrikoli u tas-sajd
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 26 tiegħu,
Wara li kkunsidra l-proposta mill-Kummissjoni,
Billi:
(1)
Huwa fl-interess tal-Komunità li d-dazji awtonomi tat-tariffa doganali komuni jiġu sospiżi parzjalment jew totalment għal għadd ta’ prodotti ġodda mhux elenkati fl-Anness għar-Regolament (KE) Nru 1255/96 (1).
(2)
Għadd ta’ prodotti għandhom jitneħħew mil-lista fl-Anness għar-Regolament (KE) Nru 1255/96 għax il-Komunità m’għandhiex interess li tkompli iżżomm is-sospensjoni tad-dazji awtonomi tat-Tariffi Doganali Komuni jew għax teħtieġ tinbidel id-deskrizzjoni biex tinkludi l-iżviluppi tekniċi tal-prodotti u t-tendenzi ekonomiċi fuq is-suq.
(3)
Għaldaqstant, il-prodotti li teħtieġ tinbidel id-deskrizzjoni tagħhom għandhom jitqiesu bħala prodotti ġodda.
(4)
Il-perjodu ta’ validità tal-miżura għandu jkun limitat sabiex ikunu jistgħu jsiru valutazzjonijiet ekonomiċi għas-sospensjonijiet individwali. L-esperjenza wriet il-ħtieġa li tingħata data ta’ skadenza għas-sospensjonijiet elenkati fir-Regolament (KE) Nru. 1255/96 biex ikun żgurat li jitqies it-tibdil teknoloġiku u ekonomiku. Dan ma għandux jeskludi t-tmiem prematur ta’ ċerti miżuri jew il-kontinwazzjoni tagħhom lil hinn minn dan il-perjodu, jekk jitressqu raġunijiet ekonomiċi, skond il-prinċipji stabbiliti fil-Komunikazzjoni tal-Kummissjoni dwar il-kwoti u s-sospensjonijiet tat-tariffi awtonomi (2).
(5)
Ir-Regolament (KE) Nru 1255/96 għandu għalhekk jiġi emendat skond dan.
(6)
Tenut kont ta’ l-importanza ekonomika ta’ dan ir-Regolament, jeħtieġ li tintuża d-dispożizzjoni dwar l-urġenza msemmija fil-punt I.3 tal-Protokoll dwar ir-rwol tal-parlamenti nazzjonali fl-Unjoni Ewropea anness mat-Trattat ta’ l-Unjoni Ewropea u mat-Trattati li jistabbilixxu l-Komunitajiet Ewropej.
(7)
Minħabba li dan ir-Regolament għandu japplika mill-1 ta’ Lulju 2007, għandu jidħol fis-seħħ immedjatament,
ADOTTA DAN IR-REGOLAMENT:
Artikolu 1
L-Anness tar-Regolament (KE) Nru 1255/96 huwa hawnhekk emendat kif ġej:
(1)
il-prodotti elenkati fl-Anness I għal dan ir-Regolament għandhom jiddaħħlu, flimkien mar-rati korrispondenti ta’ dazju u ta’ perjodi ta’ validità;
(2)
il-prodotti li l-Kodiċi NM u TARIC tagħhom huma mniżżla fl-Anness II għal dan ir-Regolament, flimkien mar-rati korrispondenti ta’ dazju u ta’ perjodi ta’ validità, għandhom jitħassru.
Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Għandu japplika mill-1 ta’ Lulju 2007.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fil-Lussemburgu, 25 ta’ Ġunju 2007.